Politiet offentliggjorde tirsdag aften navnet på den mand, som er efterlyst efter en flugt fra en psykiatrisk afdeling i Slagelse.

Onsdag morgen er der intet nyt i sagen, oplyser Sydsjællands og Lolland-Falsters Politi. Manden er således fortsat på fri fod.

Efterlysningen bragte politiet i en pressemeddelelse.

Det drejer sig om en 24-årig mand, der hedder Hemin Dilshad Saleh. Han er 183 centimeter høj, almindelig til kraftig af bygning, sort kort hår, brun hud og formentlig fuldskæg.

Tag ikke kontakt

Ser man den pågældende mand eller har oplysninger om, hvor han befinder sig, skal man kontakte politiet på telefon 114.

Man skal ikke selv forsøge at kontakte ham, fortæller politiet.

Ifølge flere medier er Hemin Dilshad Saleh en ledende skikkelse i bandegrupperingen NNV, der har rødder i det ydre Nørrebro i København.

Ved befrielsesaktionen, der skete kort før klokken 17, blev der affyret skud, har politiet oplyst. Ingen blev ramt.

Politiinspektør Kim Kliver fortæller til DR Sjælland, at personalet blev truet med et våben.

- En person bliver i den forbindelse befriet, og under befrielsessituationen bliver der afgivet et skud, siger politiinspektøren.

- Så det har været en ganske voldsom oplevelse for de ansatte og patienterne, konstaterer Kim Kliver.

Sydsjællands og Lolland-Falsters Politi får hjælp fra de øvrige sjællandske kredse til eftersøgningen af manden samt hans befriere.

Sikrede afdelinger

Politiet var i flere timer talstærkt til stede ved den psykiatriske afdeling.